SKRIFTLIG FORESPØRGSEL E-1021/01

af Ioannis Souladakis (PSE) til Rådet

(3. april 2001)

Om: Forholdet mellem Indien og Pakistan

Den afghanske regerings seneste urimelige afgørelser har bragt de vedvarende spændinger i forholdet mellem nabolandene Indien og Pakistan om Kashmir i forgrunden. Eftersom grænsestridighederne mellem de to lande i adskillige årtier har ligget uløst hen, og at også de tilgrænsende lande, Kina og Afghanistan, enten direkte eller indirekte blander sig i konflikten, kan denne krise klart betegnes som en alvorlig international krise, der truer sikkerheden og de stabile forhold.

Eftersom EU forsøger at spille en større rolle på den internationale politiske scene, og de to lande er vigtige handelspartnere for EU, bedes Rådet besvare følgende:

1. Hvad er situationen med hensyn til EU's forbindelser med Indien og Pakistan i dag?

2. Hvilke aftaler er der blevet underskrevet mellem EU og Indien samt EU og Pakistan?

3. Har Rådet nogensinde taget problemet med Kashmir op under sine drøftelser med de to lande?

4. Har Rådet hidtil taget noget initiativ til en løsning af Kashmir-problemet, og hvis ikke, agter den at gøre dette?

Svar

(27. september 2001)

Rådet deler det ærede parlamentsmedlems bekymring over spændingerne mellem Indien og Pakistan.

I forbindelse med de forskellige punkter i forespørgslen vil Rådet gerne anføre følgende:

1. For så vidt angår EU's forbindelser med Indien henviser Rådet det ærede parlamentsmedlem til Rådets svar på spørgsmål H-0301/2001 fra Gerard Collins til spørgetiden i april 2001, der er vedlagt som kopi.

2. For Pakistans vedkommende har Rådet som reaktion på militærkuppet i 1999 stillet undertegnelsen af tredjegenerationssamarbejdsaftalen mellem EF og Pakistan og de regelmæssige politiske dialogmøder i bero. Fællesskabet fortsætter dog med at yde udviklingsbistand til de mest udsatte grupper af den pakistanske befolkning og humanitær bistand til afghanske flygtninge, der er strandet i Pakistan. Endvidere har Rådet på ad hoc-basis afviklet to trojka-missioner på højt plan i Pakistan i henholdsvis november 1999 og november 2000, og i den forbindelse kom trojkaen ind på de forskellige bekymringer, som EU nærer, over for de øverste pakistanske myndigheder, herunder general Musharraf. Ved disse lejligheder henledte trojkaen udtrykkeligt opmærksomheden på situationen i Kashmir og opfordrede Pakistan til at arbejde for at mindske spændingen, udvise tilbageholdenhed ved kontrollinjen og genoptage dialogen med Indien.

3. Tilsvarende budskaber er blevet afleveret til den indiske regering i forbindelse med EU's regelmæssige politiske dialogmøder med Indien, herunder møder på regeringschefniveau, på udenrigsministerniveau og mellem højtstående embedsmænd.

4. Forbindelserne mellem EU og Indien bygger på samarbejdsaftalen mellem EF og Indien fra 1993, som trådte i kraft i. august 1994, på den fælles politiske erklæring, som blev undertegnet ved samme lejlighed, og på den fælles topmødeerklæring fra juni 2000. EF og Indien forhandler for øjeblikket om en bilateral aftale om videnskab og teknologi, og inden længe forventes der indledt forhandlinger om en toldsamarbejdsaftale. Endvidere vil der blive ført sonderende drøftelser om en aftale om søtransport mellem EF og Indien den 19. maj 2001 i New Delhi.

5. For så vidt angår EU's støtte til en forhandlingsløsning på Kashmir-spørgsmålet vil Rådet gerne henvise det ærede parlamentsmedlem til Rådets svar på spørgsmål H-0375/2001 fra Brian Crowley til spørgetiden i maj 2001, der er vedlagt som kopi.